ועדת הכספים, כנסת 20, פרוטוקול מספר 545, 2016-12-08 12:30

משה גפני: על סדר היום תקנות מס רכוש וקרן פיצויים.

משה גפני: דיברנו על זה.

משה גפני: יש בעיה עם הנושא של פיצוי כאשר יש אסון טבע.

משה גפני: יש בעיה גדולה עם העניין הזה כאשר שר האוצר או השרים הנוגעים בדבר צריכים לקבל החלטה, כשיש אירוע גדול, כמו שהיה עכשיו.

משה גפני: באירוע הגדול יכול להיות שיהיו כאלה שייפלו בין הכיסאות.

משה גפני: אני מציע, היות וזה דחוף, לתת סמכויות לשר האוצר.

משה גפני: אני רוצה שתתווסף לחוק מעין מטריית גג לגבי הנושא של פיצויים.

משה גפני: זה לא עולה כסף אלא שלשר יהיו סמכויות.

משה גפני: אני רוצה להקריא.

משה גפני: זה בעצם חוק שהציע אותו חבר הכנסת טרכטנברג.

משה גפני: אם נצטרך ללכת בהליך רגיל, זה יהיה מאוד ארוך ומאוד קשה.

משה גפני: יש כאן דבר שהוא דחוף שנותן סמכויות.

משה גפני: אני מבקש להוסיף סעיף 36ב) בחוק מס רכוש וקרן פיצויים.

<איליה כץ: אנחנו רואים את זה פעם ראשונה.

משה גפני: נדמה לי שיעל מבורך קיבלה את זה ממני.

משה גפני: מה זה משנה?

משה גפני: קיבלתם עכשיו.

משה גפני: יש לכם את היום כל היום, את יום שישי עד הדלקת נרות, את מוצאי שבת אחרי נר הבדלה ואחרי כן חצי שנה כי לא נראה לי שחוק ההסדרים הולך לעבור כאן.

משה גפני: בחוק מס רכוש וקרן פיצויים התשכ"א-1961, אחרי סעיף 36א יבוא.

<שלומית ארליך: 36ב.

<שלומית ארליך: פיצויים בעד נזק עקב אסון טבע שוכנע שר האוצר כי התקיים נזק עקב אסון טבע שגרם לפגיעה כלכלית למספר רב של ניזוקים, רשאי הוא לקבוע, באישור ועדת הכספים של הכנסת, כי ישולמו פיצויים בעד נזק עקב אסון טבע בשיעורים, בסוגים ובתנאים שיקבע כאמור ובלבד ששיעורי הפיצויים לא יעלו על שישים אחוזים מהנזק שנגרם לניזוק.

משה גפני: זה כדי לא לתת לחברות הביטוח לצאת מהעניין.

באסל גטאס: כמה אחוזים?

משה גפני: שישים אחוזים.

<שלומית ארליך: על אף האמור בסעיף קטן (א), לגבי נזק עקב אסון טבע המבוטח בחוזה ביטוח, ישולמו הפיצויים על ידי חברת הביטוח בשיעורים, בתנאים ולפי הוראות חוזה הביטוח.

<שלומית ארליך: בסעיף זה, "נזק עקב אסון טבע" – נזק הנגרם לתשתיות, לנכס, למבנה מגורים, לרכוש, לציוד או לכל קניין אחר עקב תופעת טבע בעלת היקף, עוצמה ומשך זמן חריגים או עקב הצטברות חריגה של תופעות טבע לרבות עקב אחד מאלה: אסון טבע גיאולוגי.

<שלומית ארליך: אסון טבע הקשור במים.

<שלומית ארליך: , אסון טבע הקשור במזג האוויר.

<שלומית ארליך: אסון טבע הקשור באש.

באסל גטאס: זאת מהפכה.

משה גפני: אבל זה לא עולה כסף.

באסל גטאס: אם תהיה רעידת אדמה חס וחלילה, כל מי שייפגע בביתו יפוצה בדרך הזאת.

משה גפני: לא.

<שלומית ארליך: לשר האוצר תהיה סמכות להחליט.

משה גפני: יש סמכות.

משה גפני: צריך אישור של הוועדה.

משה גפני: יש לנו עכשיו בעיות.

משה גפני: הייתה שריפה.

משה גפני: דיברנו על זה בישיבה כשזה עלה.

משה גפני: יש דברים ששר האוצר רוצה לפתור אבל אין לו סמכות.

משה גפני: אלה לא נפגעי פעולות איבה ולכן זה לא קשור למס רכוש.

משה גפני: אין ביטוח ולכן אין חברת ביטוח שתפצה והשר רוצה לעזור להם.

משה גפני: אין להם בית, הוא רוצה לעזור להם ואין לו שום סמכות.

מיקי לוי: נכון, כי החוק של מס רכוש סוגר אותו.

באסל גטאס: אפשר לעשות את זה רטרואקטיבי?

מיקי לוי: לא.

מיקי לוי: אי אפשר ולא כדאי לנו להתעסק עם זה.

מיקי לוי: לזכותו ייאמר, הוא פתר את זה.

מיקי לוי: נשארו כמה בעיות קטנות כמו בית מאיר אבל זה ייפתר.

משה גפני: אז זה נותן לו אפשרות להתמודד עם העניין.

משה גפני: אני ארצה להצביע על זה בזמן ההצבעות על חוק ההסדרים.

משה גפני: אני אבקש להצביע על זה.

משה גפני: זה לא עולה כסף.

משה גפני: אם אפשר לצלם את זה ולהעביר לכולם.

משה גפני: אני חושב שזה דבר נכון.

משה גפני: העיתוי נכון, המנגנון נכון וזה לא עולה שקל.

משה גפני: זה מאפשר אם חס וחלילה קורה משהו שהוא דרמטי, נותן סמכות - עם אישור הוועדה שזה ההיבט הציבורי הגדול יותר – כדי לפצות את האנשים שאכן על פי קריטריון שהוא יקבע ועל פי מנגנון שהוא יעשה אותו ויביא אותו לכאן, הוא יכול לשלם את זה.

<איליה כץ: לא למדנו את הנושא לעומק.

<איליה כץ: הוא מובא עכשיו בפנינו פעם ראשונה.

<איליה כץ: לגבי קרן מס רכוש - - -

משה גפני: המקור הוא הצעת חוק של חבר הכנסת טרכטנברג.

משה גפני: כתוב "אל תמנע טוב מבעליו".

משה גפני: יש כאן שינויים כדי שזה לא יחייב כי אם זה יחייב, אני יודע שתתנגדו.

<איליה כץ: מעבר לעלות התקציבית שהיא תלויה בשיקול דעת שר האוצר, יש כאן בסוף עניין של קרן מס רכוש שמיועדת למטרה מסוימת.

<איליה כץ: היא מיועדת לאותם נפגעי טרור, לאותם נפגעי איבה.

<איליה כץ: כבר קרה בעבר וראינו את זה במלחמת לבנון שבאירוע בעצימות מוגבלת, לא אירוע הכי קטסטרופלי שיכול היה לקרות לנו, הכסף בקרן מס רכוש כמעט ואזל.

משה גפני: לא הבנתי.

משה גפני: הכסף אזל?

<איליה כץ: הכסף בקרן מס רכוש בזמן מלחמת לבנון שיועד רק עבור פיצוי ישיר ועקיף לאותם אנשים שנפגעו במלחמת לבנון, כמעט ואזל.

באסל גטאס: אתה מדבר על 2006.

<איליה כץ: נכון.

<איליה כץ: 2006.

<איליה כץ: לכן, אם אנחנו מעמיסים עוד דברים שיצאו מתוך קרן מס רכוש, עשוי להיווצר מצב, וזה משהו שצריך לבדוק אותו - - -

משה גפני: זה לא המצב היום מבחינת הכסף.

<איליה כץ: היום יש הרבה כסף בקרן מס רכוש.

מיקי לוי: מה מקורות הקרן?

<שלומית ארליך: מס רכוש ומס רכישה.

מיקי לוי: אין מס רכוש.

מיקי לוי: מס רכוש הוא אפס.

מיקי לוי: מס רכישה.

מיקי לוי: מאוד יכול להיות – ואני אומר את זה כאן על השולחן – שאתם תבואו לוועדה, נדרוש מכם להמליץ על מקורות נוספים שאוספים אותם שקל לשקל.

משה גפני: יש היום הרבה כסף במס רכישה.

מיקי לוי: אני יודע אבל מה שהוא אומר זה שעלול להיווצר.

מיקי לוי: אם יהיה, לכו הביתה, תעשו סימולציה, תעשו חשבון כלכלי האם - אני סתם אומר.

מיקי לוי: פעם הייתה אגרת רדיו שלא קיימת היום - צריך מקור תקציבי נוסף שלא ניקלע לדבר הזה שהוא לא עושה בור תקציבי לאוצר, שהוא רק מתאסף משנה לשנה.

מיקי לוי: אם יש מקור כזה שמביא שישים-שבעים מיליון שקלים, זה כסף קטן אבל במצטבר זה הופך לכסף גדול.

מיקי לוי: גם אתם, בעיקר ברשות המסים, תבואו ותגידו איזה מקור שלא יגרום לבור תקציבי בתקציב המדינה יכול להצטרף לטובת הקרן כדי שלא נמצא את עצמנו חס וחלילה ביום מן הימים בבור גדול.

באסל גטאס: אני ניסיתי לעשות סימולציה כאשר בוועדת הכספים בפעם האחרונה התגלה לעינינו שבעצם באסון טבע כבד אין שום מחויבות למדינה כלפי התושבים.

באסל גטאס: בארצות הברית, אני הבנתי שגם כן אין אבל יש מה שנקרא חוק עירוב.

באסל גטאס: מספיק שהנשיא מחליט להכריז על אזור מסוים כעל אזור חירום, אז המדינה מכסה ונכנסת בעצמה.

באסל גטאס: כאן אין את זה.

באסל גטאס: אני כבר שלוש-ארבע שנים מבטח את הדירה הקטנה שלי.

משה גפני: איפה אתה גר?

באסל גטאס: בראמי.

באסל גטאס: אנחנו קרובים לאזור רעידות אדמה.

באסל גטאס: גם מבחינת צורת המבנים, מבני העמודים.

באסל גטאס: בקיצור, אמרתי שאני שם 2,200, 2,300 שקלים בפוליסת הביטוח לשנה על הכול.

באסל גטאס: חשבתי שצריך ללכת על מודל, כפי שאמר עכשיו מיקי, מודל של משהו שיצטבר.

באסל גטאס: אני לא יודע אם יש מודל כזה במדינות אחרות.

<איליה כץ: בדקנו.

באסל גטאס: האם אפשר ללכת לביטוח, לסוג של ביטוח מבנים.

משה גפני: מה קורה במדינות אחרות?

<איליה כץ: עשינו בדיקה ראשונית לגבי הדבר הזה.

<איליה כץ: אגף שוק ההון, הממונה על הביטוח, אמר לנו שזה נושא מאוד מאוד לא שכיח שיש ביטוח כנגד אסונות טבע מטעם המדינה.

<איליה כץ: יש לדוגמה בתורכיה חברה ממשלתית שמטפלת בנושא הזה.

משה גפני: מה קורה כשמתרחש אסון גדול במדינות אחרות ואנשים מאבדים את כל רכושם?

<איליה כץ: בסוף בדרך כלל המדינה – ראה דוגמה בנושא של קרן מס רכוש – מתערבת בעיקר בעניינים בהם יש איזשהו כשל ביטוחי בשוק הפרטי.

משה גפני: קרן מס רכוש מתערבת מתי שיש נפגע פעולות איבה.

משה גפני: כאשר יש כשל ביטוחי הקרן לא יכולה להתערב.

<איליה כץ: אני מתכוון כשל ביטוחי במובן שהשוק הפרטי לא מבטח כנגד נפגעי פעולות איבה.

משה גפני: קרו בוועדה שני דברים.

משה גפני: עד היום לא עסקנו בזה.

משה גפני: הגיע לכאן שר הביטחון ודיבר על תקציב משרד הביטחון.

משה גפני: התברר לנו שבשעת חירום אין כל כך קשר בין המשרדים שנוגעים בדבר.

משה גפני: זה נכון שמשרד הביטחון הוא משמעותי, אבל הוא לא המפקד.

משה גפני: אני אמרתי, ואנחנו הולכים לעשות את זה, שאנחנו נקיים דיון לגבי מה קורה כאשר יש מצב חירום ואיך מטפלים בזה.

משה גפני: התקיים דיון על העניין הזה.

משה גפני: זה חלק אחד.

משה גפני: היה דיון על נזקי השריפה ואני באמת משבח את המשרדים במקרה הנוכחי, שר האוצר ומשרד האוצר והמשרדים האחרים.

משה גפני: התברר לנו את מה שאנחנו כבר יודעים שאנחנו מדינה שבכלל לא עוסקת במצב שבו יהיה מצב חירום ונעמוד עם הלשון בחוץ.

משה גפני: אנחנו לא מתמודדים עם זה.

משה גפני: בורחים מהעניין.

משה גפני: לא מתמודדים עם רעידת אדמה, לא מתמודדים עם אסון טבע גדול שיכול לקרות כאן.

משה גפני: אנחנו לא מתמודדים עם זה.

משה גפני: זה מה שמיקי לוי אמר לגבי הנושא הזה ומהיכן יבוא הכסף.

משה גפני: אני חושב שזה מציף את הבעיה.

משה גפני: החוק הזה, אם אנחנו מאשרים אותו, מציף את הבעיה.

משה גפני: לא פותר אותה אבל מציף אותה, גורם לכם להתחיל לחשוב מה אנחנו עושים במקרה חירום כזה או מקרה חירום אחר.

משה גפני: אתם ניסיתם – אתם, הכוונה, הקודמים לכם – לקחת כסף מקרן הגז למקרי חירום ואני התנגדתי.

משה גפני: אני הייתי באופוזיציה.

משה גפני: התנגדתי מכיוון שאני חושב שהכסף של הגז צריך ללכת לפרויקטים שהם פרויקטים שלא נמצאים בתקציב המדינה.

משה גפני: הכנסנו סעיף שאם יקרה משהו בסדר גודל גדול, ייקחו מזה כסף כהלוואה ויצטרכו להחזיר אותו.

משה גפני: אבל צריך למצוא פתרון.

משה גפני: לכן אני מבקש את התמיכה שלכם בחוק הזה שהוא לא עולה כסף אבל הוא מאפשר דיונים אמיתיים במקרה חירום קיצוני.

מיקי לוי: ברמה לאומית.

משה גפני: ברמה לאומית.

<איליה כץ: כמו שחבר הכנסת לוי אמר, יש כאן איזשהו עניין שיתכן שכן צריך לצבוע כסף לטובת הנושא הזה.

<איליה כץ: צריך לחשוב על הסיכומים ולהתייעץ בהיבט הזה.

<איליה כץ: כמו שחבר הכנסת גפני אמר, צריך לעשות השוואות בין-לאומיות ולראות מה קורה בעולם.

באסל גטאס: יש חברות ביטוח ענקיות שנותנות ביטוח למדינות מפני אסונות טבע?

מיקי לוי: לא.

משה גפני: עד ההצבעות אני מבקש לקבל תשובה שלכם.

משה גפני: זאת בקשה אחת.

משה גפני: בקשה שנייה היא שאני מבקש שהתשובה תהיה חיובית.

<איליה כץ: אולי עדיף שלא נהיה בלחץ זמנים בנושא הזה.

<איליה כץ: בכל זאת, זה נושא מאוד כבד.

משה גפני: אני לא מבקש כסף.

משה גפני: אני מבקש את העיקרון.

<איליה כץ: אבל העיקרון הוא מאוד כבד.

משה גפני: תנו לי תשובה.